作者：刘省斋
词牌/韵律：沁园春

paragraphs: 男子才生，桑弧蓬矢，志期古同。
况平生慷慨，胸襟磊落，弛张洞晓，经艺该通。
笔扫云烟，腹储兵甲，志气天边万丈虹。
行藏事，笑不侯李广，射石夸雄。
仰天一问穷通。
叹风虎云龙时未逢。
羡傅岩版筑，终符求象，渭滨渔钓，果兆非熊。
白额未除，长鲸未脍，臂健何嫌二石弓。
天山定，任扶桑高挂，凌阁图功。